O termin «trol» ye altament subchectivo. Bells lectors pueden clasificar un mensache como trol entre que atros veyerán o mesmo mensache como una contribución lechitima a la discusión, encara que sía controvertida. O termin s'usa freqüentment ta desacreditar una posición contraria u a la suya proponente por meyo de l'argumento ad hominem. Igualment, decir que belún ye un trol significa fer suposicions sobre os suyos motivos, que pueden estar incorrectas. Deixando aparte os motivos de l'autor, os mensaches controvertidos tienen muitas posibilidatz d'atrayer una respuesta correctiva, protectora u violenta d'aquells que no distinguen entre as comunidatz fisicas reals (an a chent ye realment exposada a bell risgo compartiu de danyo corporal por as suyas accions) y as comunidatz epistemicas (basadas en un mero intercambeo de palabras y ideyas). Normas de tractamiento, u etiqueta, que s'orichinoron en tals comunidatz fisicas son con freqüencia aplicadas inchenuament a o discurso en linia por os recientment plegaus que no son acostumbraus a la gama de puntos de vista expresaus en linia, a ormino anonimament. D'ista forma, tanto os usuarios como os suyos mensaches son comunament y a vegadas inexactament qualificaus de troles quan ofenden a o grupo: ironicament, a chent puede estar mas inclinada a usar epítetos como «trol» en as discusions publicas en linia d'o que lo serían en persona, ya que os foros en linia pueden pareixer mas impersonals. A ormino s'emplega a expresión «Prohibiu dar de minchar a o trol».